﻿ECCE HOMO 
 
Am ridicat inima, 
ca pe un felinar, 
să-ți văd fața mai bine. 
 
''Ești tu omul 
pe care vor să-l prindă?'' 
Tremurai, 
tremuram, 
când unul dintre noi 
deja se pierduse 
celuilalt în oglindă 
printr-un nour de var. 
 
 
 
CA SPICUL DE SOMN MĂ APLEC 
 
Mi-e somn de tăcerile albe 
prin care niciodată 
nu mi-a zburat tărâmul 
nici măcar umbra de corb. 
 
Tăcerilor albe mi-e dor să mă sorb, 
tăriei înaltul doar apele zicu-l! 
 
Încărcat de polen, spaimelor galbă, 
spre somn mă aplec 
peste fluierul stânii 
ca spicul. 
 
Chiar moțăind în picioare, 
visul de pită mă fură 
c-am adormit în căușul palmele Lui - 
tăcere subțire și albă 
din miresmele pâinii! 
 
 
 
 
 
 
 
 
 
 
AGNUS  DEI 
 
Terminase aproape 
de lucrat prin livadă. 
Era cam spre vineri, spre seară, 
când pe genunchii lui, în poală, 
se cățără mielul 
ca și mai bine să-L vadă. 
 
Unul de altul se mirară 
precum un cântec se-nfioară 
la prima nuntire. 
Mielul purta în privire 
fântânile adâncului înalt 
în care Dumnezeu, 
deodată, 
se vedea pe sine însuși 
pentru prima dată 
ca Tată. 
Era și floare și-nfloritor înflorit, 
cum ne-nceputul își naște ne-nceputul, 
iar tot pentru prima oară 
simțind că i-e sete 
și-a cules sărutul 
din apele Mielului 
precum și Cuvântul: 
Acesta este Fiul Meu cel iubit! 
 
...și era spre Vineri, spre seară... 
 
 
CREDEAM CĂ-S FIUL APEI 
 
Tu, apă - tuturor baștină, 
deopotrivă 
născătoare de nor, scuipată salivă, 
nălucă de rouă, promoroacă și boare, 
stihie țesătoare 
de curcubeu și mlaștină, 
cine sunt eu  
cerșindu-te-n rost? 
 
''Spumă!'' 
mi-a zis marea în stâncă urlând. 
''Brumă - 
țesut alb a blestem și comând!'' 
 
...dar înainte de toate  
cine spre cine am fost? 
De ce nu-mi spui? 
Nu cumva lacrimei Lui 
și chip și-asemănare 
îi sînt? 
 
''Ai uitat că mai ești și pământ?'' 
răspunse cu ironie apa. 
''Du-te la el ca dascăl să-ți spuie 
cum a scris cerul pe lut 
cu litere în formă de cuie!'' 
Apoi a tăcut, 
din fiecare undă închizându-și pleoapa. 

